Teate avaldamine veinisektoris kasutatava nimetuse tootespetsifikaadi standardmuudatuse heakskiitmise kohta vastavalt komisjoni delegeeritud määruse (EL) 2019/33 artikli 17 lõigetele 2 ja 3

(2021/C 118/08)

Käesolev teade avaldatakse vastavalt komisjoni delegeeritud määruse (EL) 2019/33 (1) artikli 17 lõikele 5.

TEADE STANDARDMUUDATUSE KOHTA, MILLEGA MUUDETAKSE KOONDDOKUMENTI

„TORO“

PDO-ES-A0886-AM04

Teate esitamise kuupäev: 11.1.2021

HEAKSKIIDETUD MUUDATUSE KIRJELDUS JA PÕHJUSED

1. Organoleptiliste omaduste muutmine vastavalt veini tüübile

KIRJELDUS

Muudetakse kaitstud päritolunimetusega veinide organoleptilist kirjeldust.

Muudatus puudutab tootespetsifikaadi punkti 2 alapunkti b ja koonddokumendi punkti 4.

Muudatuse liik: STANDARDMUUDATUS (koos koonddokumendi muutmisega). Selle muudatusega kohandatakse organoleptilisi omadusi, et neid oleks võimalik organoleptilise analüüsi käigus paremini hinnata. See ei muuda oluliselt toodet, mis säilitab seoste kirjelduses esitatud loodus- ja inimtegurite vastastikmõjust tulenevad omadused ning tunnusjooned. Seega leitakse, et seda muudatust ei saa liigitada ühekski määruse (EL) 2019/33 artikli 14 lõikes 1 sätestatud muudatuseks.

PÕHJENDUS

Kuna kontrolliasutus rakendab oma sertifitseerimisülesannete täitmiseks standardit UNE-EN-ISO 17065 (kontrolliasutus on praegu akrediteerimisel), on vaja muuta asjaomaste veinide organoleptilist kirjeldust, et nende omadusi saaks siduda hinnatavate tunnustega degusteerimiskomisjoni kaudu, mis vastab standardiga UNE-EN-ISO 17025 kehtestatud kriteeriumidele.

2. Veinivalmistustingimuste muutmine (veinivalmistustavad) veinivalmistamise piirangud

KIRJELDUS

Muudetakse viinamarjasortide miinimummäära valgete ja punaste veinide puhul.

Muudatus puudutab tootespetsifikaadi punkti 3 alapunkti c ja koonddokumendi punkti 5 alapunkti a.

Tegemist on STANDARDMUUDATUSEGA (koos koonddokumendi muutmisega), sest sordikomponendi selline kohandamine ei muuda siiski kaitstud päritolunimetusega veinide põhiomadusi, kuna ei muudeta toote, kaitstud päritolunimetusega veini „Toro“ loodus- ja inimtegurite koosmõjust tulenevaid põhiomadusi. Sellega ei kaotata seost ja seetõttu leitakse, et seda muudatust ei saa liigitada ühekski määruse (EL) 2019/33 artikli 14 lõikes 1 sätestatud muudatuseks.

PÕHJENDUS

On vaja muuta sortide miinimummäära valgetes ja punastes veinides, et kohandada neid uute valmistusmeetoditega ning tarbijate maitse-eelistustega, samuti selleks, et käsitleda lisatud uusi teiseseid sorte.

3. Punase viinamarjasordi 'Tinta de Toro' hektarisaagi ülemmäära suurendamine 6 000 kilogrammilt 7 500 kilogrammile hektari kohta

KIRJELDUS

Suurendatakse sordi 'Tinta de Toro' hektarisaagi ülemmäära.

Sellega muudetakse tootespetsifikaadi punkti 5 ja koonddokumendi punkti 5 alapunkti b.

Muudatus loetakse standardmuudatuseks, mis puudutab koonddokumenti, sest sellega ei muudeta oluliselt kaitstud päritolunimetusega toodet, mis säilitab seoste kirjelduses nimetatud loodus- ja inimtegurite vastastikmõjust tulenevad omadused ja tunnusjooned. Seega leitakse, et seda muudatust ei saa liigitada ühekski määruse (EL) 2019/33 artikli 14 lõikes 1 sätestatud muudatuseks.

PÕHJENDUS

Kaitstud päritolunimetusega „TORO“ hõlmatud piirkonnas laiuvad 5 226 hektaril viinamarjasordi 'Tinta de Toro' istandused, millest 1 543 hektaril ehk 29,5 %-l istandustest kasutatakse toestusega võrakujundust. Mõne sordi, nagu sordi 'Tinta de Toro' puhul on basaalpungad viljakad, mis võimaldab saada soovitud saagi kahepoolse kordoni meetodi abil, mis on kaitstud päritolunimetusega „TORO“ hõlmatud piirkonnas peamiselt kasutatav võrakujundusvõte.

Lisaks on nüüdisaegse viinamarjakasvatuse areng toonud kaasa suurema saagikuse (kg/ha), kahjustamata sealjuures tooraine kvaliteeti. Konkreetselt sordi 'Tinta de Toro' puhul oli kaitstud päritolunimetuse „Toro“ tootespetsifikaadis seni ette nähtud suurim saagikus selgelt väiksem piirkonna ja naaberpiirkondade keskmisest saagikusest. See ohustas viinamarjakasvatajate puhaskasumit ja seega istanduste kasumlikkust. Seetõttu tehakse ettepanek suurendada ülemmäära 6 000 kilogrammilt 7 500 kilogrammile hektari kohta.

4. Teiseste sortide 'Albillo Real' ja 'Moscatel de Grano Menudo' hektarisaagi ülemmäära kehtestamine

KIRJELDUS

Tootespetsifikaati lisatud uute sortide puhul kehtestatakse hektarisaagi piirmäär.

Sellega muudetakse tootespetsifikaadi punkti 5 ja koonddokumendi punkti 5 alapunkti b.

Muudatus loetakse standardmuudatuseks, mis puudutab koonddokumenti, sest sellega ei muudeta oluliselt kaitstud päritolunimetusega toodet, mis säilitab seoste kirjelduses nimetatud loodus- ja inimtegurite vastastikmõjust tulenevad omadused ja tunnusjooned. Seega leitakse, et seda muudatust ei saa liigitada ühekski määruse (EL) 2019/33 artikli 14 lõikes 1 sätestatud muudatuseks.

PÕHJENDUS

Sortide 'Albillo Real' ja 'Moscatel de Grano Menudo' lisamine teiseste veiniviinamarjasortide hulka tingib vajaduse kehtestada saagikuse piirmäärad (suurim saagikus kilogrammides hektari kohta ja hektoliitrites hektari kohta). Tehniliste uuringute alusel on kindlaks määratud piirmäärad, mis võimaldavad saavutada parima kvaliteedi.

5. Teiseste sortide lisamine 'Albillo Real' ja 'Moscatel de Grano Menudo'

KIRJELDUS

Lisatakse kaks uut sorti, mis sobivad kaitstud päritolunimetusega veini „Toro“ valmistamiseks.

Sellega muudetakse tootespetsifikaadi punkte 6 ja 7.a.2, muudatus ei puuduta koonddokumenti, sest sordid lisatakse teiseste sortidena.

See tuleb lugeda standardmuudatuseks, mis ei puuduta koonddokumenti, kuna nimetatud kahe sordi lisamine ei mõjuta kaitstud päritolunimetusega veinide „Toro“ eripära, vaid pigem vastupidi, aitab saavutada parima tulemuse. Sellega ei muudeta seoste kirjeldust (ainult sõnastust, kui sorte nimetatakse inimtegurite all) ja seetõttu ei saa muudatust liigitada ühekski määruse (EL) 2019/33 artikli 14 lõikes 1 sätestatud muudatuseks.

PÕHJENDUS

Tegemist on kahe sordiga, mis on kuulunud piirkonna traditsioonilisse sordivalikusse. Viinamarjaistanduse keskmine vanus nende kahe sordi puhul on piirkonnas üle 50 aasta. Omal ajal ei jäetud neid lisamata mitte kvaliteedi tõttu, vaid seepärast, et tegemist on nõudlikumate sortidega (suurem tundlikkus kevadkülma ja teatavate kahjurite suhtes, väiksem saagikus jne). See on põhjustanud sordimaterjali kadumise. Nende sortide lisamisega valmistatud veinide analüüs on näidanud, et kaitstud päritolunimetusega veinide „Toro“ eripära on säilinud ja on lisandunud veiniteaduslikus mõttes tänuväärsed kvaliteediomadused, mida ei tohi lasta kaotsi minna.

KOONDDOKUMENT

1. Toote nimetus

Toro

2. Geograafilise tähise tüüp

KPN – kaitstud päritolunimetus

3. Viinamarjasaaduste kategooriad

1. Vein

4. VEINI(DE) KIRJELDUS

Vein – valged ja roosad veinid

Valged veinid

Värv varieerub kahvatukollasest kuldkollaseni, ilma hõljuvate osakesteta.

Veinidele on iseloomulik puuvilja-, lille- ja taimenüanssidega puhas keskmise või keskmisest tugevama intensiivsusega lõhn.

Veinidel on vähetäidlane maitse ja keskmiselt püsiv kuni püsiv järelmaitse, keskmine või keskmisest suurem happesus ning hea alkoholi ja happesuse tasakaal.

Vaadis kääritatud valged veinid

Värv varieerub kahvatukollasest kuldkollaseni, ilma hõljuvate osakesteta.

Veinidele on iseloomulik puuvilja-, lille- ja taimenüanssidega puhas lõhn, mida täiendavad puidunoodid. Lõhn on keskmise või sellest tugevama intensiivsusega.

Veinid on keskmiselt püsiva kuni püsiva järelmaitsega, keskmisest happelisemad ja täidlasema maitsega, mida tasakaalustavad täiendavad puidunüansid.

Roosad veinid

Värv varieerub kahvaturoosast lõheroosani, ilma hõljuvate osakesteta.

Veinidele on iseloomulik punaste ja/või mustade poolküpsete viljade värske keskmise või keskmisest tugevama intensiivsusega lõhn.

Veinidel on vähetäidlane maitse, keskmine kuni püsiv järelmaitse, need on keskmise või keskmisest suurema happesusega, hea alkoholi ja happesuse tasakaaluga.

(*) Kui veini jääksuhkrusisaldus on vähemalt 5 grammi liitri kohta, võib vääveldioksiidi piirnorm olla kuni 250 milligrammi liitri kohta.

Igal juhul peavad käesolevas lõikes sätestatud füüsikalis-keemilised parameetrid vastama ELi eeskirjades sätestatud piirnormidele.

Üldised analüütilised omadused Maksimaalne üldalkoholisisaldus (mahuprotsentides): Minimaalne tegelik alkoholisisaldus (mahuprotsentides): 11 Minimaalne üldhappesus: 3,5 grammi liitri kohta viinhappes väljendatuna Maksimaalne lenduvate hapete sisaldus (milliekvivalentides liitri kohta): 18 Maksimaalne vääveldioksiidi üldsisaldus (milligrammides liitri kohta): 200

Vein – punased veinid

Noor punane vein

Veini värv varieerub kirsipunasest rubiinpunaseni, ilma hõljuvate osakesteta.

Veinidele on iseloomulik puhas keskmise või keskmisest tugevama intensiivsusega lõhn, milles on tunda punaste ja/või mustade viljade varjundeid.

Maitselt on veinid keskmisest täidlasemad, keskmiselt püsiva või keskmisest püsivama järelmaitsega, hea alkoholi ja happesuse tasakaaluga.

Vaadis laagerdunud punased veinid (sealhulgas nimetustega „Roble“, „Crianza“, „Reserva“ ja „Gran Reserva“)

Värv varieerub kirsipunasest tellisepunaseni, ilma hõljuvate osakesteta.

Veinidele on iseloomulik puhas keskmise intensiivsusega lõhn, milles on tunda punaste ja/või mustade ja/või küpsete viljade varjundeid. Lisaks täiendavad seda vaadis laagerdumisest tulenevad keskmise või keskmisest tugevama intensiivsusega puidunüansid.

Maitselt on veinid keskmise kuni suure täidlusega, keskmiselt püsiva kuni püsiva järelmaitsega ja hea tasakaaluga.

Igal juhul peavad käesolevas lõikes sätestatud füüsikalis-keemilised parameetrid vastama ELi eeskirjades sätestatud piirnormidele.

Üldised analüütilised omadused Maksimaalne üldalkoholisisaldus (mahuprotsentides): Minimaalne tegelik alkoholisisaldus (mahuprotsentides): 12,5 Minimaalne üldhappesus: 3,5 grammi liitri kohta viinhappes väljendatuna Maksimaalne lenduvate hapete sisaldus (milliekvivalentides liitri kohta): 20 Maksimaalne vääveldioksiidi üldsisaldus (milligrammides liitri kohta): 150

5. Veinivalmistustavad

a. Veinivalmistuse eritavad

Veinivalmistuse eritava

— Viinamarjasordi tõenäoline minimaalne alkoholisisaldus: 10,5 %.

— Ekstraheerimise maksimaalne tulemus: 72 liitrit 100 kg viinamarjade kohta.

Veinivalmistamise suhtes kohaldatavad piirangud

Valgeid veine valmistatakse üksnes valgetest sortidest ('Malvasía Castellana', 'Verdejo', 'Moscatel de Grano Menudo' ja 'Albillo Real').

Roosade veinide valmistamisel tuleb kasutada lubatud punaseid ja valgeid sorte (põhi- ja teisesed sordid).

Punaseid veine valmistatakse üksnes sortidest 'Tinta de Toro' ja 'Garnacha Tinta' ning valmistada võib vaid kahte liiki punaseid veine: punane vein, mille puhul kasutatakse vähemalt 85 % ulatuses sorti 'Garnacha Tinta', ja punane vein, mille puhul kasutatakse vähemalt 75 % ulatuses sorti 'Tinta de Toro'.

Viljelustavad

— minimaalne istutustihedus: 500 viinapuud hektari kohta;

— viinapuude kujundamisel võib kasutada lehtrikujuliseks tagasilõikamist ehk goblet’-meetodit või toestusel kasvatamist ehk spaleermeetodit;

— lubatud ei ole segaistandused, mis ei võimalda igat sorti eraldi koristada.

b. Suurim saagikus

Sordid 'Garnacha Tinta', 'Malvasía Castellana' ('Doña Blanca'), 'Verdejo', 'Albillo Real' ja 'Moscatel de Grano Menudo'

9 000 kilogrammi viinamarju hektari kohta

64,8 hektoliitrit hektari kohta

'Tinta de Toro'

7 500 kilogrammi viinamarju hektari kohta

54 hektoliitrit hektari kohta

6. Määratletud geograafiline piirkond

Kaitstud päritolunimetusega „TORO“ hõlmatud geograafiline piirkond asub Castilla-Leóni piirkonna lääneservas, Zamora provintsi kaguosas ning hõlmab osa Tierra del Vino, Valle del Guareña ja Tierra de Toro looduslikest piirkondadest. Piirkond külgneb Tierra del Pani ja Tierra de Campose nõmmedega, võttes enda alla 62 000 hektari suuruse maa-ala.

Hõlmab järgmisi omavalitsusüksusi:

Zamora provintsis Argujillo, La Bóveda de Toro, Morales de Toro, El Pego, Peleagonzalo, El Piñero, San Miguel de la Ribera, Sanzoles, Toro, Valdefinjas, Venialbo ja Villabuena del Puente;

Valladolidi provintsis San Román de Hornija, Villafranca del Duero ning Villaester de Arriba ja Villaester de Abajo maa-alad, mis kuuluvad Pedrosa del Rey omavalitsusüksusesse.

7. Peamised veiniviinamarjasordid

'DOÑA BLANCA' – 'MALVASÍA CASTELLANA'

'TEMPRANILLO' – 'TINTA DE TORO'

'VERDEJO'

8. Seos(t)e kirjeldus

Veinide aroom, struktuur ja suur alkoholisisaldus tulenevad kirjeldatud ilmastikutingimustest (äärmiselt külmad talved, palju päiksevalgust ja suur temperatuuri kõikumine), mis piiravad viinapuude saagikust, samuti eri mullatüüpidest, milleks on liivakad saviliivad (viinamarjakasvatajad istutavad sorte mullatüübi järgi), mille pH on neutraalne ja orgaanilise aine sisaldus väike, viimast suurendavad viinamarjakasvatajad mullaparandusainete abil. Lisaks tingivad mulla suur rauasisaldus, goblet'-meetodi kasutamine ja viinamarjaistanduste kõrge vanus veinide eriti suure värvainesisalduse.

9. Muud olulised tingimused (pakendamine, märgistamine, muud nõuded)

Õigusraamistik:

riigisisesed õigusaktid

Lisatingimuse liik:

pakendamine määratletud geograafilises piirkonnas

Tingimuse kirjeldus:

veinivalmistusprotsess hõlmab veinide villimist ja kvaliteetseks timmimist, seetõttu saab käesolevas tootespetsifikaadis kirjeldatud organoleptilised ja füüsikalis-keemilised omadused tagada ainult siis, kui kõik veini käitlemise toimingud tehakse tootmispiirkonnas. Seega, et säilitada päritolunimetusega kaitstud veinide „TORO“ kvaliteet ning tagada nende päritolu ja kontroll, tuleb need veinid pudelisse villida – üks peamisi tegureid, mis aitab saavutada käesolevas spetsifikaadis määratletud omadused – tootmispiirkonna veinikeldrite villimisrajatistes.

Õigusraamistik:

riigisisesed õigusaktid

Lisatingimuse liik:

täiendavad märgistusnõuded

Tingimuse kirjeldus:

Väljendi „DENOMINACIÓN DE ORIGEN PROTEGIDA“ (kaitstud päritolunimetus) asemel võib märgistusel kasutada traditsioonilist nimetust „DENOMINACIÓN DE ORIGEN“ (päritolunimetus).

Veinide märgistusel võib kasutada väljendeid „ROBLE“ („TAMM“) ja „FERMENTADO EN BARRICA“ („VAADIS KÄÄRITATUD“) ning punaste veinide puhul võib kasutada traditsioonilisi nimetusi „CRIANZA“, „RESERVA“ ja „GRAN RESERVA“, kui need vastavad kehtivates õigusaktides sätestatud tingimustele.

Link tootespetsifikaadile

www.itacyl.es/documents/20143/342640/PPta+Mod+PCC+DO+TORO+Rev+3_CCa.docx/1f718e2c-e77b-c3dd-471c-38cb0bba6e49?

(1) ELT L 9, 11.1.2019, lk 2.